LIETUVOS RESPUBLIKOS APLINKOS MINISTRO

Į S A K Y M A S

DĖL PLANAVIMO SĄLYGŲ TERITORIJŲ PLANAVIMO DOKUMENTAMS RENGTI IŠDAVIMO IR ŠIŲ DOKUMENTŲ DERINIMO MINISTERIJOJE BEI JAI PAVALDŽIOSE IR REGULIAVIMO SRIČIAI PRISKIRTOSE ĮSTAIGOSE TVARKOS PATVIRTINIMO

2001 m. gruodžio 7 d. Nr. 587

Vilnius

Vadovaudamasis Lietuvos Respublikos teritorijų planavimo įstatymu (Žin., 1995, Nr. 107 – 2391), Lietuvos Respublikos aplinkos apsaugos įstatymu (Žin., 1992, Nr. 5 – 75) ir Aplinkos ministerijos nuostatais (Žin., 1998, Nr. 84-2353):

1. Tvirtinu Planavimo sąlygų teritorijų planavimo dokumentams rengti išdavimo ir šių dokumentų derinimo ministerijoje bei jai pavaldžiose ir reguliavimo sričiai priskirtose įstaigose tvarką (pridedama).

2. Įgalioju Aplinkos ministerijos regionų aplinkos apsaugos departamentus:

2.1. išduoti planavimo sąlygas savivaldybės teritorijos ar jos teritorijos dalių bendriesiems planams, specialiesiems ir detaliesiems planams rengti;

2.2. atstovauti ministerijai pagal suteiktą kompetenciją derinimo procedūroje, kompleksiškai derinant teritorijų planavimo dokumentus savivaldos institucijose.

3. Pavedu Aplinkos ministerijos regionų aplinkos apsaugos departamentų direktoriams paskirti specialistus, atsakingus už planavimo sąlygų teritorijų planavimo dokumentams rengti išdavimą ir šių dokumentų derinimą;

4. 2001 m. spalio 9 d. aplinkos ministro įsakymą Nr. 502 „Dėl planavimo sąlygų išdavimo ir teritorijų planavimo dokumentų derinimo tvarkos“ ir 2001 m. spalio 19 d. aplinkos ministro įsakymą Nr. 515 „Dėl aplinkos ministro 2001 m. spalio 9 d. įsakymo Nr. 502 „Dėl planavimo sąlygų išdavimo ir teritorijų planavimo dokumentų derinimo tvarkos“ dalinio pakeitimo“ pripažinti netekusiais galios.

5. Aplinkos ministerijos informacijos kompiuterinėje sistemoje vadovautis reikšminiais žodžiais „teritorijų planavimas“.

APLINKOS MINISTRAS	ARŪNAS KUNDROTAS

PATVIRTINTA

Lietuvos Respublikos aplinkos ministro

2001 m. gruodžio 7 d. įsakymu Nr. 587

PLANAVIMO SĄLYGŲ TERITORIJŲ PLANAVIMO DOKUMENTAMS RENGTI IŠDAVIMO IR ŠIŲ DOKUMENTŲ DERINIMO MINISTERIJOJE BEI JAI PAVALDŽIOSE IR REGULIAVIMO SRIČIAI PRISKIRTOSE ĮSTAIGOSE TVARKA

1. Ši Tvarka reglamentuoja planavimo sąlygų teritorijų planavimo dokumentams rengti išdavimo ir šių dokumentų derinimo ministerijoje bei jai pavaldžiose ir reguliavimo sričiai priskirtose įstaigose tvarką.

2. Planavimo sąlygas rengia ir išduoda:

2.1. Aplinkos ministerija:

1) valstybės lygmens specialiesiems planams;

2) apskrities lygmens bendriesiems ir specialiesiems planams.

Nurodytiems teritorijų planavimo dokumentams planavimo sąlygas rengia ministerijos Teritorijų planavimo departamentas. Departamento prašymu išvadas dėl teritorijų planavimo dokumentams planavimo sąlygų turi pateikti ministerijos departamentai, regionų aplinkos apsaugos departamentai ir kitos įstaigos prie ministerijos. Parengtas planavimo sąlygas tvirtina teritorijų planavimo sritį kuruojantis viceministras.

2.2. Aplinkos ministerijos regionų aplinkos apsaugos departamentai (toliau – regionų aplinkos apsaugos departamentai) savivaldybės teritorijos ar jos dalių bendriesiems planams, savivaldybės lygmens specialiesiems ir detaliesiems planams rengti, kai:

1) planuojamas žemės sklypas yra saugomose teritorijose;

2) planuojamoje teritorijoje numatoma veikla, kuri įrašyta į planuojamos ūkinės veiklos, kurios poveikis aplinkai privalo būti vertinamas, sąrašą, arba planuojama ūkinė veikla, kuriai turi būti atliekama atranka dėl poveikio aplinkai privalomo vertinimo;

3) planuojamai veiklai vykdyti būtinas gamtos išteklių naudojimo bei leistinos taršos išmetimų į aplinką leidimas;

4) numatoma keisti žemės naudojimo pagrindinę tikslinę paskirtį;

5) planuojama veikla yra susijusi su žemės gelmių kietųjų naudingųjų iškasenų telkinių ir prognozinių plotų, požeminio gėlo ir mineralinio vandens telkinių bei jų sanitarinės apsaugos zonų naudojimu ir apsauga;

6) dėl planuojamos veiklos gali būti užteršiami paviršinio vandens telkiniai.

3. Pasiūlymus dėl planavimo sąlygų 2.2 punkte nurodytiems teritorijų planavimo dokumentams regionų aplinkos apsaugos departamentų prašymu turi pateikti:

1) nacionalinių ar regioninių parkų direkcijos, kai planuojama šiose saugomose teritorijose;

2) Vandens išteklių departamentas, kai pagal planavimo tikslus numatoma paviršinius vandens telkinius panaudoti hidroelektrinėms ar kitiems objektams statyti;

3) miškų urėdijos, kai planuojama miškų urėdijų teritorijoje;

4) Lietuvos geologijos tarnyba prie Aplinkos ministerijos, kai planuojama veikla yra susijusi su žemės gelmių naudojimu ir apsauga, bei dokumentams, kuriuose planuojama bet kokia ūkinė veikla kietųjų naudingųjų iškasenų telkinių ir prognozinių plotų teritorijose, požeminio gėlo ir mineralinio vandens telkinių bei jų sanitarinės apsaugos zonų teritorijose.

4. Planavimo sąlygose nurodoma:

1) planuojamai teritorijai parengti ar rengiami saugomų teritorijų planavimo dokumentai (valstybinių parkų, draustinių ir rezervatų teritorijų apsaugos ir tvarkymo planai, schemos, kt.) ir konkretūs jų sprendiniai, įtakojantys rengiamo teritorijų planavimo dokumento sprendinius;

2) planuojamai teritorijai taikomos teritorijų planavimo normos;

3) specialiosios žemės ir miško naudojimo sąlygos, nustatančios planuojamojo sklypo (teritorijos) naudojimo aplinkosauginius apribojimus;

4) kai numatoma ūkinė veikla yra įtraukta į planuojamos ūkinės veiklos, kurios poveikis privalo būti vertinamas arba atliekama atranka dėl ūkinės veiklos privalomo poveikio aplinkai vertinimo, sąrašus, informuojama apie būtinas atlikti poveikio aplinkai vertinimo procedūras tolesnio projektavimo metu (rengiant projektą).

5. Planavimo sąlygos pareiškėjui išduodamos per 10 dienų nuo paraiškos gavimo dienos.

6. Jeigu numatomo rengti teritorijų planavimo dokumento tikslai prieštarauja įstatymų ir kitų teisės aktų nuostatoms, planavimo sąlygos neišduodamos. Pareiškėjui (planavimo organizatoriui) pateikiamas motyvuotas atsakymas, nurodant teisės aktų konkrečius straipsnius ir nuostatas, draudžiančias numatomą veiklą.

7. Teritorijų planavimo dokumentus derina:

1) Aplinkos ministerijos Teritorijų planavimo departamentas šios Tvarkos 2.1 punkte nurodytus teritorijų planavimo dokumentus. Teikia pasiūlymus dėl jų derinimo teritorijų planavimo sritį kuruojančiam viceministrui. Departamento prašymu išvadas dėl teritorijų planavimo dokumentų derinimo turi pateikti ministerijos departamentai, regionų aplinkos apsaugos departamentai ir kitos įstaigos prie ministerijos;

2) regionų aplinkos apsaugos departamentas, išdavęs planavimo sąlygas, šios Tvarkos 2.2 punkte nurodytus teritorijų planavimo dokumentus. Derinimo procedūra atliekama savivaldybės administracijos struktūriniame padalinyje kompleksiškai ir turi būti baigta per 10 dienų nuo dienos, kai buvo pateiktas prašymas. Jeigu kompleksiškas derinimas savivaldybėje nėra organizuotas, pateikti teritorijų planavimo dokumentai derinami regionų aplinkos apsaugos departamentuose.

8. Išvadas dėl teritorijų planavimo dokumentų derinimo turi pateikti nacionalinių ar regioninių parkų direkcijos, miškų urėdijos ir kitos įstaigos prie Aplinkos ministerijos. Į pateiktas išvadas regionų aplinkos apsaugos departamentai gali neatsižvelgti tik tuo atveju, jeigu jos prieštarauja teisės aktų nuostatoms. Atsisakant derinti, pareiškėjui (planavimo organizatoriui) pateikiamas motyvuotas atsakymas, nurodant teisės aktų konkrečius straipsnius ir nuostatas, draudžiančias numatomą veiklą.

Kompleksinio derinimo aktą ar pritarimo raštą pasirašo regiono aplinkos apsaugos departamento direktoriaus įgaliotas departamento specialistas.

Derinant rengiamų teritorijų planavimo dokumentų sprendinius su galiojančių teritorijų planavimo dokumentų sprendiniais, kurių organizatoriumi buvo Aplinkos ministerija, derinimo procedūra įforminama aktu. Kitais atvejais teritorijų planavimo dokumentai derinami pritarimo raštu arba antspaudu, dedamu ant derinamo plano pagrindinio brėžinio.

9. Šios Tvarkos 2.2 punkte nurodytiems teritorijų planavimo dokumentams planavimo sąlygų išdavimo ir jų derinimo metu iškilusius prieštaravimus sprendžia regiono aplinkos apsaugos departamento direktorius.

______________